## Carlos Mazón: “Posem a la disposició dels estudiants de Ciències de la Salut tots els recursos sanitaris docents del Sistema Valencià de Salut”

*** Destaca que es tracta “d’un model pioner a Espanya destinat a la capacitació pràctica dels futurs professionals sanitaris des de l’inici de la seua formació universitària”
* Assenyala que esta iniciativa “flexibilitza l’oferta de places i permet compartir hospitals entre diferents universitats” amb l’objectiu de “millorar la qualitat assistencial dels pacients que són els verdaders protagonistes”
* Indica que “creem l’opció de ‘departaments preferents’ en els quals una universitat passa a disposar del 80 % de les places i autoritza l’ús del 20 % restant a la resta de centres de formació superior de Ciències de la Salut”
* El cap del Consell ha firmat un conveni de col·laboració entre la Conselleria de Sanitat i les universitats d’Alacant i Miguel Hernández d’Elx per a compartir les pràctiques de Medicina i Infermeria en els hospitals d’Alacant**

**Alacant.**

El president de la Generalitat, Carlos Mazón, ha assenyalat que, amb la firma dels convenis que regulen les pràctiques d’estudiants de Ciències de la Salut, “posem a la seua disposició tots els recursos sanitaris docents del Sistema Valencià de Salut”.

Així, ha destacat que es tracta “d’un model pioner a Espanya que garantix un gran espai compartit de pràctiques en la Comunitat Valenciana adaptat a les necessitats de les diferents especialitats”.

El cap del Consell ha rubricat els convenis de col·laboració entre la Conselleria de Sanitat i les universitats d’Alacant i Miguel Hernández d’Elx per a compartir les pràctiques dels estudiants de Medicina i Infermeria en els hospitals de la província d’Alacant.

Mazón ha realçat que “este acord certifica que hi ha un impuls compartit perquè els estudiants de les dos universitats tinguen la millor formació docent i clínica i tot gràcies a haver sigut capaços d’obrir el diàleg i l’escolta activa per a crear un espai de col·laboració que ha permés arribar fins ací”.

En este sentit, ha assenyalat que “este és el resultat que s’obté quan es treballa amb lleialtat institucional i amb objectius comuns per a donar seguretat i oferir garanties per a eixa formació que demanden els qui decidixen dedicar la seua vida a cuidar els altres”.

Durant la seua intervenció, ha indicat que este nou marc, sense deixar de complir la normativa estatal, “flexibilitza l’oferta de places i permet compartir hospitals entre diferents universitats” amb l’objectiu de “millorar la qualitat assistencial dels pacients que són els verdaders protagonistes”.

**Convenis de col·laboració entre la Conselleria de Sanitat i les universitats d’Alacant i Miguel Hernández d’Elx**

Estos acords tenen com a objectiu establir el marc de col·laboració entre la Conselleria de Sanitat i les universitats d’Alacant i Miguel Hernández d’Elx per a la docència en matèria d’assistència i investigació sanitària en Ciències de la Salut. Es concreta en la realització de pràctiques curriculars clíniques i sanitàries i de salut pública en les titulacions oficials de grau i màster del centre universitari.

Amb estos nous convenis es regula la figura del personal col·laborador docent, el professor associat i el professor vinculat i desapareix l’exclusivitat de les universitats respecte a un hospital.

Tal com ha explicat el president, “creem l’opció de ‘departaments preferents’ en els quals una universitat passa a disposar del 80 % de les places i autoritza l’ús del 20 % restant a la resta de centres de formació superior de Ciències de la Salut”.

Per a la Universitat Miguel Hernández seran Departaments preferents per a Medicina el Departament de Salut Alacant Hospital General, Departament de Salut Alacant Sant Joan, Departament de Salut Elx Hospital General, Departament de Salut Elda i els Centres de salut pública d'Alacant, Elx i Elda i com a departaments complementaris per a Medicina i resta de graus i postgraus el Departament de Salut d'Alcoi, Marina Baixa, \*Orihiela, Dénia, Torrevieja i els Centres de Salut Pública d'Alcoi, Benidorm, Dénia i Orihuela

D'altra banda, per a la Universitat d'Alacant seran Departaments preferents per al grau de medicina el Departament de Salut d'Alcoi, departament de Dénia, el Departament de Salut de la Marina Baixa, el Departament de Salut de Torrevieja i els Centres de salut pública d'Alcoi, Benidorm, Dénia i Orihuela. I són departaments complementaris per a Medicina , els departaments d'Alacant - Hospital General, Alacant Sant Joan, Elda, Elx Hospital General i Orihuela, i els centres de salut pública d'Alacant, Elx i Elda

El cap del Consell ha destacat que “que tots estos centres sanitaris estiguen a la disposició de les dos universitats alacantines demostra el compromís del Consell per oferir la millor formació docent i clínica” i ha assegurat que estos convenis “marquen un abans i un després en l’oferta de l’educació sanitària superior per a oferir la millor ensenyança en benefici de la qualitat assistencial dels nostres pacients”.

Els dos convenis tindran una duració de quatre anys amb possible pròrroga d’altres quatre i s’ha ajustat la vigència dels acords a quatre cursos lectius des del 2025/2026 al 2028/2029.

Fecha: 20/06/2025